આ સંદર્ભે નૅશનલિસ્ટ કૉન્ગ્રેસ પાર્ટીના ગ્રુપલીડર ભગવતી શર્માએ ‘મિડ-ડે’ને કહ્યું હતું કે ‘ગઈ કાલે જૈન સમાજના મહારાજસાહેબે વંદના ચક્રેનું માફીનામું સ્વીકાર્યું હતું અને માફી આપીને પોતાની મહાનતા દાખવી હતી એ બદલ તેમનાં ચરણોમાં મારા પ્રણામ. ઉપરાંત અમારા પક્ષે ક્યારેય કોઈ ધર્મની લાગણી દુભાવી નથી અને ક્યારેય દુભાવશે પણ નહીં એ મારી અને મારા પક્ષની ખાતરી છે. અમારા પક્ષ વતી અમે વંદના ચક્રેને પણ શો-કૉઝ નોટિસ મોકલી હતી અને તેમને પણ અમે કડક શબ્દોમાં કહ્યું છે કે કોઈ પણ વિષય પર બોલતાં પહેલા વિચારે, કારણ કે તમે એક પક્ષને રિપ્રેઝન્ટ કરો છો. હું પોતે અને અમારો પક્ષ બધા ધર્મને ખૂબ આદર આપીએ છીએ. ખાસ વાત એ કે પયુર્ષણના આઠ દિવસ કતલખાનાં બંધ રહે એ સંદર્ભે અમે મહારાષ્ટ્ર સરકારને પત્ર આપવાના છીએ.’